Twee vas oor renosterhoringdiefstalArgieffoto Twee mense is oor die naweek in hegtenis geneem in verband met die onlangse diefstal van 112 renosterhorings uit ŉ kluis van die Toerisme-en-Parkeagentskapraad in Mpumalanga (MTPA). “Die twee is in die Nelspruit-omgewing in hegtenis geneem,” het kapt. Paul Ramaloko, die woordvoerder van die Valke, Maandag gesê. “Een is Vrydag in hegtenis geneem, en een is Saterdag aangekeer. Die ondersoek duur voort.” Hulle moet binnekort in die Nelspruit-landdroshof verskyn op aanklagte van inbraak en diefstal. Ramaloko het gesê die verdagtes is nie werknemers van die MTPA nie. Daar was beweringe dat die diefstal uitgevoer is met behulp van interne bronne. Altesaam 112 renosterhorings is op 20 April uit ŉ kluis by die MTPA gesteel. Die horings is van lewendige renosters verwyder om hulle van stropers te red. – SAPA